GAPE E RE Karolo 84 (j) ya Molaotheo wa Repaboliki ya Aforika Borwa, 1996 (Molao wa 108 wa 1996) jaaka o tlhabolotswe e laola gore Poresitente o "rwele maikarabelo a go itshwarela kgotsa go golola batlolamolao le go phimola ditefiso dipe, dikotlhao kgotsa dikgapelo".
GAPE E RE fa Poresitente a boletse thebolo e e faphegileng ya go wetsa merero e e tabang le go bonwa molato ga batho ba go twang ba dirile melato ba setse morago maikaelelo a sepolotiki.
Setlhopha sa Kaelo (RG) se se agilweng ka baemedi ba makoko a sepolotiki se a tlhongwa jaanong.
Mo kopanong ya ntlha Setlhopha sa Kaelo (RG), ditokololo di tshwanetse gore di tlhophe go tswa mo gareng ga tsone Modulasetulo yo o tla laolang dikopano tsa Setlhopha sa Kaelo (RG).
Go amogela dikopo tsotlhe boitshwarelo tse di tlhotlhilweng go tswa go Lefapha la Bosiamisi le Tlhabololo ya Molaotheo (DOJ&CD).
Netefatsa gore kopo nngwe le nngwe e tladitswe ka tsela e e beilweng.
Sekaseka kopo nngwe le nngwe ya boitshwarelo le go dira dikatlanegise tse di yang kwa go Poresitente.
Setlhopha sa Kaelo (RG) se tshwanetse go itirela melawana ya sona le ditsamaiso fa se sekaseka kopo nngwe le nngwe ya boitshwarelo ka maikaelelo a go dira dikatlanegiso tse di yang go Poresitente go lebilwe kopo nngwe le nngwe.
Setlhopha sa Kaelo (RG) se tshwanetse go bolelela Lefapha la Bosiamisi le Tlhabololo ya Molaotheo (DOJ&CD) ka ga melawana ya sone malatsi a somenne a ise a wele go simologa ka kopano ya RG ya ntlha.
Ga go tokololo epe e e tla duelelwang ditirelo tsa gagwe mo Setlhopheng sa Kaelo (RG).
Lefapha la Bosiamisi le Tlhabololo ya Molaotheo (DOJ&CD) le tla nna le maikarabelo a go duelela Setlhopha sa Kaelo (RG) ditshenyegelo tsa dipaakanyetso le tsa mosepele.
Dithulaganyo tsotlhe tsa dipaakanyetso tebang le tiro ya Setlhopha sa Kaelo (RG) di tla dirwa ke motlhankedi yo o tlhometsweng tiro eo, yo o mo Lefapheng la Bosiamisi le Tlhabololo ya Molaotheo (DOJ&CD).
Setlhopha sa Kaelo (RG) se tla nna teng ka lobaka lwa go simologa ka letlha la kopano ya sone ya ntlha go fitlha ka letlha le go weditsweng merero ya sone go akarediwa ditlha tsoo pedi, mme letlha la bofelo ga le ka ke la nna morago ga 30 Lwetse 2008.
Batho ba mabaka a bona a dumalanang le dintlha le ditsamaiso tse di beilweng mo foromong ya kopo, ba ka nna ba kopa Poresitente go ba itshwarela ka tsela e e beilweng.
molato o o umakilweng mo moleng wa (a) o dirilwe ka kgotsa pele ga letlha la go tlhonwga ga Poresitente ka 16 Seetebosigo 1999; le kopo ya gagwe ya boitshwarelo e patagantswe le affidavit kgotsa tlhomamiso e e filweng kgotsa e e tlhomamisitsweng ke motho yo o rebotsweng ke lekoko la sepolotiki kgotsa lekgotla, setheo, mokgatlho wa kgololesego, e mo go yona go tlhomamisiwang gore tiro e e dirilweng kgotsa selo se se sa dirwang se e neng e le molato o go buiwang ka ga one, e dirilwe ka taolo kgotsa ka tiragatso ya taolo, thomo, kgotsa molao, kgakololo, leano kgotsa porojeke ya kgotsa mo boemong jwa kgotsa ka thebolelo ya, kgotsa ka tsweletso ya, tsholetso kgotsa phitlhelelo ya melao-tsamaiso (dipholisi), maikaelelo kgotsa dikgatlhego tsa lekoko, lekgotla, setheo, mokgatlho wa kgololesego kgotsa setlhopha se mokopi a neng a le tokololo, morongwa kgotsa moetleetsi wa yona.
a isitse kopo go Komiting ya Boitshwarelo e e tlhomilweng ka fa tlase ga Moalo wa TRC mme kopo ya gagwe ya boitshwarelo e gannwe; le fa a sa tshwanele ditlhokego tsotlhe tse di beilweng pele ga kgotsa ka nako ya lobaka lwa dikgwedi tse tharo tsa "patlha ya tšhono" e ise e wele.
Ke dikopo fela tse di tladitsweng sentle le gone ka botlalo ka tsela e e beilweng, go akarediwa mo foromong e e rulagantsweng bogolo segolo thebolo e e faphegileng e, mo pakeng ya "phatlha ya tšhono" tse di tla sekasekiwang.
Ke kopo fela e e isitsweng ke motho ka boesi e e tla sekasekiwang. Kopo e tshwanetse go dirwa ke mokopi ka boesi jaaka go beilwe le gore kopo e isiwe kwa Lefaphang la Bosiamisi le Tlhabololo ya Molaotheo (DOJ&CD).
Lekoko la sepolotiki le mokopi a leng tokololo ya lone, le lone le ka nna la isa kopo go Lefapha la Bosiamisi le Tlhabololo ya Molaotheo (DOJ&CD) mo boemong jwa mokopi.
netefatsa gore mabaka a ago buiwang ka ga one a tsamaelana le ditiragalo / ditiro tsa sepolotiki tse lekoko la sepolotiki le neng le tsaya karolo mo go tsona.
Dikatlanegiso tsotlhe tse di dirilweng tebang le dikopo tsa boitshwarelo di tshwanetse go isiwa kwa go poreisidente.
Dikatlanegiso tsa Setlhopha sa Kaelo (RG) di tla dirwa tenang le kopo nngwe le nngwe ya boitshwarelo.
Katlanegiso e e dirilweng ke Setlhopha sa Kaelo (RG) tebang le kopo nngwe le nngwe e tshwanetse go supa bontsi mmogo le bonnye jwa megopolo ya ditokololo, fa e le teng, tebang le kopo nngwe le nngwe.
Poresitente o na le maatla a go gana dikatlanegiso tse di dirilweng ke Setlhopha sa Kaelo (RG).
Poresitente fa a sena go sekaseka dikatlanegiso tse di dirilweng ke Setlhopha sa Kaelo (RG) o na le maatla a go naya boitshwarelo kgotsa go gana go itshwarela.
Ga go na ope yo o nang le tshwanelo ya go itshwarelwa ke Poresitente.
Go naya boitshwarelo go motho ope go tla dira gore go phimolwe ponomolato le rekoto ya bosenyi ya molato o o itshwaretsweng.